khistorydata/jeongjo-sjw-relations huggingface dataset:
정조 9년
大司憲洪檢。大司諫金魯淳。執義李思祚。司諫姜。掌令沈興永朴長卨。持平李永穆鄭觀輝。獻納李勉兢。校理趙弘鎭。副校理鄭萬始。正言李彦祜柳畊。修撰成種仁。副修撰金履鏞兪漢敬啓曰。請黜置罪人鄭致達妻。亟令王府。快正典刑。以洩神人之憤。請物故罪人德相亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。快正王法。答曰。不允。
정조 9년
大司憲洪檢。大司諫金魯淳。執義李思祚。司諫姜。掌令沈興永朴長卨。持平李永穆鄭觀輝。獻納李勉兢。正言李彦祜柳畊啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府加刑得情。夬施王章。請亟令王府夏賊之親屬奴傔。嚴加鞫問。請亟寢夏賊子女待年用法及斗恒爲奴之命。仍令王法。劃卽正法。少洩一國臣民之憤。答曰。不允。
정조 9년
掌令朴長卨啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請薪智島荐棘罪人瑩中。設鞫嚴問。快施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。快正典刑。請亟寢李魯春島配之命。仍令王府。還囚南間。設鞫嚴問。期於得情。請尹得孚嚴鞫得情。答曰。不允。
정조 9년
司諫姜啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬亟命散配。時謙兄弟竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請甲山府竄配罪人樂彬。亟令王府。設鞫嚴問。施以當律。請還寢煥程發配之命。仍令王府。竝囚煥程煥九嚴訊取服。各施當律。請特寢李魯春島配之命。仍令王府。還囚南間。設鞫嚴問。期於得情。請尹得孚。亟令王府。嚴鞫得情。答曰。不允。
정조 9년
乙巳三月十四日辰時。上御重熙堂。軍士房承旨入侍時。左副承旨趙興鎭。記事官朴能源李崑秀尹行任。以次進伏訖。上曰。下番翰林出去。金吾堂上所懷。書入。可也。行任承命出。捧所懷入奏。上曰。知事李聖源出去乎。興鎭曰。方待令于政院矣。上曰。注書持此臘藥三種。往傳。可也。仍命退。諸臣以次退出。
정조 9년
乙巳三月十四日申時。上御重熙堂。右副承旨入侍時。右副承旨李祖承。假注書李敬五。記事官金鳳顯尹行任。以次進伏訖。上曰。藥房提調檢校直提學入侍。賤臣承命出。與徐有隣徐有防偕入進伏。上曰。禮房承旨馳詣受香所。奉審以來事。分付。賤臣承命出。還奏曰。禮房承旨已申退云矣。上曰。同副承旨進去事。分付。仍命退。諸臣以次退出。
정조 9년
行都承旨李致中坐。行左承旨李得臣坐。右承旨趙興鎭坐直。左副承旨李祖承坐。右副承旨洪仁浩坐。同副承旨李集斗坐直。注書朴能源仕一員未差。假注書李敬五仕直。事變假注書洪義浩仕。
정조 9년
李致中啓曰。左承旨李秉模今日不爲仕進。卽爲牌招。何如。傳曰。許遞。前望單子入之。
정조 9년
傳于李集斗曰。軍士房承旨入侍。
정조 9년
傳于洪仁浩曰。頒敎文赦句添入。
정조 9년
洪仁浩啓曰。頒敎文赦句添入事。命下矣。大提學吳載純。方在闕中。使之赦句添入之意。敢啓。傳曰。知道。
정조 9년
李集斗啓曰。頒敎文赦句添入事。命下矣。某罪以下宥之乎。敢稟。傳曰。雜犯死罪以下竝宥。
정조 9년
李祖承。以禁衛營言啓曰。依兵曹草記批旨。曜金門北邊墻竇。以木柵堅塞之意。敢啓。傳曰。知道。
정조 9년
李得臣。以義禁府言啓曰。時囚罪人金載九李元福等拿囚草記批旨內。保放事。命下矣。金載九李元福等。卽爲保放之意。敢啓。傳曰。知道。
정조 9년
李祖承。以左右捕盜廳言啓曰。河東罪人文光謙文光德文德弘李昌福梁達洙。奴鸛伊等六名。嚴囚左捕廳。文書行擔一封。搜來以待之意。敢啓。傳曰。知道。
정조 9년
承文院遷狀著作未差。本正字朴東俊付職當次。依例成送吏曹緣由。謹具啓聞。判付啓。旣有一提調。則次堂豈可替行是旀。況日昨筵中不當引義之意。亦有下敎。此啓本還給。以一提調着銜以入爲良如敎。
정조 9년
大司憲洪檢。大司諫金魯淳。執義李思祚。司諫姜。掌令沈興永朴長卨。持平李永穆鄭觀輝。獻納李勉兢。校理趙弘鎭申耆。副校理鄭萬始。正言李彦祜柳畊。修撰成種仁。副修撰金履鏞兪漢敬啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。夬正王法。答曰。不允。
정조 9년
大司憲洪檢。大司諫金魯淳。執義李思祚。司諫姜。掌令沈興永朴長卨。持平李永穆鄭觀輝。獻納李勉兢。正言李彦祜柳畊啓曰。請養遂獻遂。竝令王府。設鞫嚴問。還寢會遂絶島定配之命。仍令王府設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請亟令王府。夏賊之親屬奴傔。嚴加訊問。請亟寢夏賊子女待年用法及斗恒爲奴之命。仍令王府。劃卽正法。少洩一國臣民之憤。答曰。不允。
정조 9년
掌令沈興永啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請薪智島荐棘罪人瑩中。設鞫嚴問。快施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。快正典刑。請亟寢李魯春島配之命。仍令王府。還囚南間。設鞫嚴問。期於得情。請尹得孚嚴鞫得情。答曰。不允。
정조 9년
正言柳畊啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。夬正王法。請金甲島爲奴罪人克觀。古今島爲奴罪人克泰泗川縣定配罪人萬赫。更令王府。嚴鞫得情。快正王法。請恒善支屬亟命散配。時謙兄弟竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯亟施孥籍之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請甲山府竄配罪人樂彬。亟令王府。設鞫嚴問。施以當律。請還寢煥程發配之命。仍令王府。竝囚煥程煥九。嚴訊取服。各施當律。請特寢李魯春島配之命。仍令王府。還囚南間。設鞫嚴問。期於得情。請尹得孚。亟令王府。嚴鞫得情。答曰。不允。
정조 9년
乙巳三月十五日申時。上御重熙堂。軍士房承旨入侍時。左副承旨趙興鎭。假注書李敬五。記事官金鳳顯李崑秀。以次進伏訖。上曰。新除授同副承旨牌招入直。出榻敎上曰。宣傳官狀啓持來者爲誰。罪人何當入來。竝爲知入。賤臣承命出問。還奏曰。狀啓則河東將校持來。而罪人今方入來云矣。上曰。冬至使行。今日宿。何處。何日當入城。問于畿營。斯速知入。賤臣承命出問。以今宿私都。再明入城之意。仰達。命書傳敎曰。明日。庭鞫爲之。仍命退。承史以次退出。
정조 9년
行都承旨李致中坐。行左承旨李得臣坐直。右承旨趙興鎭坐。左副承旨李祖承坐直。右副承旨洪仁浩坐。同副承旨李集斗坐。注書朴能源仕一員未差。假注書李敬五仕直。事變假注書洪義浩仕。
정조 9년
洪仁浩啓曰。諸道査啓之過時不爲擧行處。該房察推事。曾有下敎矣。西部居良人徐敬直。山訟査啓。二月行關。今過三十日之限。尙不修啓。事甚未安。該道道臣。推考警責。何如。傳曰。允。
정조 9년
傳于李祖承曰。同副承旨入侍。
정조 9년
以兵曹庭鞫時環衛軍磨鍊節目。傳于趙興鎭曰。金虎門入直軍六十名。布帳外環衛。外營入直軍三十名。金虎門入直軍二十名。分把各門結幕處。以兩營及禁營入直禁衛軍六十名。除出使用。都監出番軍。竝勿待令事。分付。此節目更爲磨鍊。
정조 9년
趙興鎭啓曰。御營大將李柱國。時無職名。令該曹口傳付軍職。何如。傳曰。允。
정조 9년
兵曹口傳政事。副司直李柱國。
정조 9년
傳于李祖承曰。明日迎勅後。仍行頒赦事。該房知悉。
정조 9년
李祖承。以兵曹言啓曰。內需司啓下牒呈。恩彦君房望呈。京畿六邑廢堰冒耕處。昨年計士宮監打量時。潛賣偸食情節推覈事。因刑曹啓目判付內。更定幹事計士數人。分遣六邑。詳細打量上來後。陳起結數。令戶曹草記事。命下矣。別定計士六人。分送各邑。與該邑守令。廢堰諸處。眼同改量後。陳起結數。詳細馳報。亦令本道。偸食委折。明覈論移之意行會矣。摘奸計士六邑成冊。今纔齊到。故取考文書。則昨年打量時。成冊所錄堤堰八十餘結中。貯水蒙利處及帳付民田之混入者。一一區別後。其餘廢堰。更以量田尺。依式打量。而水原十三結十三負八束內。時起三十八負九束。未起十二結七十四負九束。仁川三結七十二負八束內。時起二結二負九束。則量案載錄。量外未起。爲一結六十九負九束。竹山一結八十四負五束內。時起六十三負四束。而量案載錄。爲四十負三束。量外冒耕。爲二十三負一束。未起一結二十一負一束。利川二結五十一負一束內。時起三十六負三束。未起二結十四負八束。安城五結六十八負三束內。時起二十五負三束。未起五結四十三負。陰竹四結十五負五束內。時起二十一負四束。未起三結九十四負一束。合三十一結六負內。時起爲三結八十八負二束。未起爲二十七結十七負八束。而道臣査關中。昨年打量時。稱以前例。竹山安城陰竹等三邑。果有錢兩徵捧之弊。稅穀姑無收捧之事爲言矣。道臣査關旣如此。更令刑曹。詳覈稟處。各邑堤堰中。貯水蒙利者。固無可論。而量案載錄者。雖是堰內冒耕。入錄帳付。已多年所。竝置之。此外廢堰量外之地。一倂移屬該房。而黃海道信川廢堰。帳外加耕三結四十負一束。亦已打量上來。一體移屬後。當年條爲始。收稅等節。依例擧行事。分付。至於谷山火田。前已行査。豐德廢堰。方令打量。待其査報來到決給。而各邑修上御覽成冊七件。移送內司之意。敢啓。傳曰。知道。
정조 9년
趙興鎭。以兵曹言啓曰。卽接南所衛將牒報。則敦化門東邊月廊外壁築墻一間許。今日頹圮云。令紫門監。爲先以杻把子。堅實圍排。急速修築。而金虎門入直砲手八名除出。限改築間。嚴加守直之意。敢啓。傳曰。知道。
정조 9년
趙興鎭。以兵曹言啓曰。今三月十七日。武臣堂上祿試射日次。而受勅權停例相値。以無故日退行之意。敢啓。傳曰。知道。
정조 9년
趙興鎭。以訓鍊都監言啓曰。今此庭鞫時。依兵曹節目判付。金虎門軍八十名。廣智營軍三十名。合一百十名。待標信除出。將官率領。六十名布帳外環衛。五十名各門分把。雜人一切嚴禁。而事畢後。還入直所之意。敢啓。傳曰。知道。
정조 9년
趙興鎭。以訓鍊都監言啓曰。今此庭鞫時。依兵曹節目。金虎門軍八十名。廣智營軍四十名。北營標下軍三十名。合一百五十名。待標信除出。將官率領。一百名布帳外環衛。五十名各門分把。出番軍一百名。又爲除出。罪人結幕處排立。事畢後。各還本處。而若値夜深。則宮墻外巡邏。無以分排。依例以附近營守直軍。推移行巡之意。敢啓。傳曰。知道。
정조 9년
趙興鎭。以左右捕盜廳言啓曰。罪人文光謙。移送義禁府之意。敢啓。傳曰。知道。仍爲上闕。
정조 9년
洪仁浩。以左右捕盜廳言啓曰。罪人權生萬。自高城郡。爲先捉來。嚴囚左捕廳。文書二封。亦爲搜來之意。敢啓。傳曰。知道。
정조 9년
傳于洪仁浩曰。庭鞫姑罷。
정조 9년
乙巳三月十六日辰時。上御重熙堂。同副承旨入侍時。同副承旨李集斗。記事官朴能源金鳳顯尹行任。以次進伏訖。集斗曰。今日庭鞫。以何營軍兵排立乎。上曰。以廣智營及北營軍兵擧行。可也。仍下敎曰。庭鞫處所。以內兵曹爲之。侍衛置之。推案不必請。承傳色承旨留閤外。文案以草供次次捧入。兩翰林輪回參鞫。可也。命退。諸臣以次退出。
정조 9년
乙巳三月十六日巳時。上御重熙堂。左副承旨入侍時。左副承旨李祖承。記事官朴能源。編修官吳錫齡。記事官李崑秀。以次進伏訖。上曰。同副承旨入侍。李集斗進伏。上命讀大臣議啓。仍命書批旨訖。使集斗往傳于委官。集斗先退。上曰。推案催促入之。承旨退坐司謁房。罪人草供。次次捧入。可也。仍命退。諸臣以次退出。
정조 9년
乙巳三月十六日未時。上御重熙堂。左副承旨入侍時。左副承旨李祖承。假注書李敬五。記事官金鳳顯李崑秀。以次進伏訖。上曰。推案入之。賤臣承命持入。上命讀推案。祖承讀奏訖。命少退。申時。命承旨入侍。祖承敬五鳳顯。記事官車亨衢。承命進伏。上曰。推案入之。賤臣承命持入。上命讀。祖承讀奏訖。上曰。待敎進參庭鞫。持議啓入侍。崑秀承命進伏。上命書議啓批旨。祖承書訖。命少退。酉時。命承旨入侍。祖承敬五鳳顯崑秀。承命進伏。上曰。推案入之。賤臣承命持入。上命讀推案。祖承讀奏。又命書議啓批旨訖。上曰。庭鞫姑罷。金吾諸堂。明日趁早來待事。分付。仍命退。承史以次退出。
정조 9년
行都承旨李致中坐。行左承旨李得臣坐直。右承旨趙興鎭坐。左副承旨李祖承坐。右副承旨洪仁浩坐直。同副承旨李集斗坐。注書朴能源病一員未差。假注書韓興裕仕李敬五仕直。事變假注書洪義浩仕。
정조 9년
李祖承啓曰。三皇忌辰望拜禮。前期一日以稟事。曾有先朝受敎矣。今十九日毅宗皇帝忌辰日。親臨望拜禮。何以爲之。敢稟。傳曰。謹當躬行矣。
정조 9년
傳于李集斗曰。回還冬至上副使入侍。
정조 9년
李得臣啓曰。卽者義禁府都事來言。領敦寧府事鄭存謙。判中樞府事徐命善。左議政洪樂性。判中樞府事李福源金熤。今方胥命於金吾門外云。係是大臣去就。敢啓。傳曰。知道。
정조 9년
李致中啓曰。卽者敦寧府錄事來言。領敦寧府事鄭存謙。以爲罪著慢忽。合被重譴。逬出禁扃之外。恭俟斧鉞之誅云。係是大臣去就。敢啓。傳曰。勿待命事。遣史官傳諭。
정조 9년
趙興鎭啓曰。卽者中樞府錄事來言。判府事徐命善李福源金熤。以爲罪著慢忽。合被重譴。逬出禁扃之外。恭俟斧鉞之誅云。係是大臣去就。敢啓。傳曰。勿待命事。遣史官傳諭。
정조 9년
趙興鎭啓曰。卽者議政府錄事來言。左議政洪樂性。以爲罪著慢忽。合被重譴。逬出禁扃之外。恭俟斧鉞之誅云。仍納命召。何以爲之。敢稟。傳曰。勿待命事。遣史官傳諭。仍傳命召。
정조 9년
注書朴能源拿處。代以韓興裕爲假注書。
정조 9년
以百官加下批政事取稟。傳于李得臣曰。當日爲之。
정조 9년
李得臣啓曰。頒敎爲之事。命下矣。未承受推考傳旨。自本院依例爻周之意。敢啓。傳曰。知道。
정조 9년
有政。吏批。判書李命植病。參判徐有防進。參議金宇鎭病。行都承旨李致中進。以嚴思憲爲副校理。李敬一爲修撰。金鍾秀爲判尹。趙鼎鎭爲敦寧都正。李廷仁爲刑曹正郞。
정조 9년
兵批。判書趙時俊進。參判李文源病。參議安聖彬入直進。參知柳誼病。行左承旨李得臣進。副司直李秉模柳炯黃昇源成德朝金東稷。
정조 9년
洪仁浩啓曰。新除授漢城判尹金鍾秀。修撰李敬一。旣入闕中。不爲肅謝。直爲出去。事甚未安。推考警責。何如。傳曰。允。
정조 9년
洪仁浩啓曰。卽者義禁府都事來言。今日頒赦後。赦單子所當修整以入。而判義禁金鍾秀在外。次堂例不得擧行云。何以爲之。敢稟。傳曰。令次堂擧行。
정조 9년
以義禁府赦單子。傳于李祖承曰。金載九李元福。兄弟之間。猶與爲他人代射有異。移送兵曹。嚴棍放送。
정조 9년
傳于洪仁浩曰。中官李元碩金允謙。竝百官加親授。
정조 9년
傳于洪仁浩曰。西溪君熠安恩君𤈻。竝百官加親授。
정조 9년
傳于洪仁浩曰。吏兵房承旨。持歲抄入侍。
정조 9년
李集斗。以吏曹言啓曰。在前頒赦時。例有別歲抄書入之事。今則何以爲之乎。敢稟。傳曰。依例書入。
정조 9년
洪仁浩。以吏曹言啓曰。別歲抄書入事。命下矣。居中居下。亦爲書入乎。敢稟。傳曰。今番置之。
정조 9년
李集斗。以訓鍊都監言啓曰。依兵曹草記。敦化門東邊月廊外壁墻一間許頹圮處。以金虎門入直軍八名除出。將校率領。限修築間。嚴加守直之意。敢啓。傳曰。知道。
정조 9년
李集斗。以訓鍊都監言啓曰。今日親鞫時。依頃日例。金虎門軍一百名。南營馬兵五十名。北營標下軍四十名。廣智營軍五十名。各留五名。餘皆除出。各其將官率領。布帳外環衛。敦化左右挾門及金虎門丹鳳門把守軍各十名。以環衛軍中出用。事畢後。還入直所。而若値夜深。則宮墻外巡邏。無以分排。依例以附近營守直軍。推移行巡之意。敢啓。傳曰。知道。
정조 9년
李集斗。以禁衛營言啓曰。今日庭鞫時。西營入直軍四十名內。三十名出用矣。以所餘十名。當夜宮墻外巡邏。難以分排。出番鄕軍十名。哨官金相九率領。另飭警巡之意。敢啓。傳曰。知道。
정조 9년
李集斗。以禁衛營言啓曰。今此親鞫時。西營入直鄕軍四十名。新營入直騎士二十五人。鄕軍三十七名內。依向日例。各留五名。其餘馬步軍兵。騎士將李宗胤。千摠柳春馪。把摠李長益。哨官丁運泰率領。嚴飭環衛之意。敢啓。傳曰。知道。
정조 9년
李集斗。以禁衛營言啓曰。今此庭鞫時。依兵曹節目。西營入直軍三十名。新營入直軍三十名。哨官李海鎭率領。結幕處嚴飭排立。禁雜人之意。敢啓。傳曰。知道。
정조 9년
趙興鎭。以禁衛營言啓曰。依下敎。本營槍劍軍及環衛軍兵等處。療飢之意。敢啓。傳曰。知道
정조 9년
趙興鎭。以御營廳言啓曰。依傳敎。今此親鞫時。新營入直軍一百十一名。東營入直騎士二十五人。步軍六十一名。集春營入直軍五十名內。各留五名。其餘則各該入直將官率領。設布帳外環衛。東營集春營入直馬步軍兵。待標信出用。而若値夜深。則宮墻外巡邏。以五名勢難分排。出番鄕軍各二十名。哨官金錫憲申在寬。率領代直。使之警巡之意。敢啓。傳曰。知道。
정조 9년
李得臣。以左右捕盜廳言啓曰。依本廳囚徒判下。罪人朴一金李昌福等二名。更推次廳內嚴飭保放。梁達洙嚴飭保放。李春大文元輔奴加㐥伊等三名。保放之意。敢啓。傳曰。知道。
정조 9년
李得臣。以左右捕盜廳言啓曰。依下敎。罪人權生萬曉諭。趙壽定等處所下判付內辭意。宣布德意後。放送之意。敢啓。傳曰。知道。
정조 9년
大司憲洪檢。大司諫金魯淳。執義李思祚。司諫姜。掌令沈興永朴長卨。持平李永穆鄭觀輝。獻納李勉兢。校理趙弘鎭申耆。副校理鄭萬始。正言李彦祜柳畊。修撰成種仁。副修撰金履鏞兪漢敬啓曰。鄭致達妻之凶逆。前後聲討。已盡其千妖萬惡之罪。凡在血氣之倫者。莫不切齒痛心。噫。危逼聖躬。沮遏大策。厚獜之凶謀。而窩窟則此賊也。推戴逆襸。謀危宗社。範能之逆節。而根柢則此賊也。此豈容一日假息於覆載之間哉。三司之論。已及多年。轉而爲合辭之啓。合辭之啓。又閱幾年。而轉而爲伏閤之爭。當日處分。迺止於近島黜置。揆以邦憲。已爲失刑之大者。豈意向者。遽有出陸之命。不審殿下。何爲此萬萬過擧也。噫嘻。此賊之有萬戮難赦之罪者。殿下之所嘗洞燭者也。無一分可恕之端者。殿下之亦嘗俯諭者也。國無法則已。如其不然。則夫安有謀危宗社之如此賊。而使其首領之得保也。危逼聖躬之如此賊。而有此內地之移置也。當初殿下之不忍置法。姑從此律者。不過曰恐傷先王之德也。欲體先王之心也。此則有大不然者。先大王之於渠。止慈至愛之德。如傷若保之恩。是固大聖人人倫之至耳。渠若有一半分人心。則固當謙恭謹畏。奉承聖意。而獨奈狼性難馴。虺毒潛肆。謀逼先王之儲嗣。幾危先王之宗社。而幸賴先大王日月之明。終不爲此賊之所熒惑。赫然明斷。丕建大策。以奠我宗祊於億萬年磐石之固。此先大王之宏謨英烈。卓越百王。昭垂萬歲者也。惟其梟獍之凶。鬼蜮之情。不及彰著於在宥之日。未克斷恩而正法也。今若以先王慈愛之恩。貸此賊罔赦之罪。則非所以明先王之德。而體先王之心也。管叔致辟。何累於文王之盛德。而恩不掩義。所以爲周公之達孝也。以殿下之聖學高明。見理甚精。而何不劈破此義理之關。明正其亂逆之罪乎。夫朝廷命令之不由於喉院。罪謫去來之不關於王府。其爲後弊。有不可勝言。實非所望於聖明之時。而此亦猶屬餘事。妖凶如鄭妻。憯毒如鄭妻。而遽使移置於京師至近之處。巢穴得肆之地。喙息自如。防守不嚴。且以目下揆賊事觀之。凶招中。所謂救貧議婚等說。又是妖賊之一大罪案。其糾結凶徒。煽動亂民之狀。昭不可掩。而其中罔測之凶言。亦有脈絡之相關者。此而置之。則又不知幾箇凶賊。接跡而起。藉爲淵藪。宗社之憂。容有其極。蓋其妖肚逆腸。愈往愈甚。初旣爲謀逆之巨魁。而王法不行。今又爲煽動之窩窟。近畿尙置。思之及此。不覺懍然。其不可一刻容貸也。決矣。請黜置罪人鄭致達妻。亟令王府。快正典刑。以洩神人之憤。噫嘻。痛矣。從古亂逆何限。而窮凶極惡。豈有如德相者哉。蝨附權奸。奴聽指使。與國榮所綢繆者。唯大計之沮遏也。與國榮所謀議者。唯國脈之潛圖也。四字凶言。已是振古所無之大逆。而到今眞贓。盡爲發露。逆節尤極凶慘。筵席不道之奏辭。草本罔測之疏語。實爲澤白泓諸賊之根柢。而末乃與仁京輩一種凶逆。聲氣相通。徒黨寔繁。或推爲大將。或署爲先鋒。至於謀聚徒衆。掠邑犯都。若非天佑宗祊。罪人斯得。滔天之禍。可勝言哉。德相乃以澤泓之罪首。又爲仁京之賊魁。雖千剮萬斫。不足以洩輿憤。而拿囚閱月。一未訊問。曾不得加一杖損一毛。使之徑斃於獄中。古今天下。寧有是哉。追律雖有禁條。而此賊則前後不道之言。皆出於渠口。諸賊承款之招。無非德相之結案。孥戮籍産之律。不施於此賊。其可曰國有三尺乎。請物故罪人德相。亟施孥籍之典。噫嘻。痛矣。龜柱窮天極地之罪。可勝誅哉。其三大罪案。俱是人臣之極罪。有一於此。固不容於覆載之間。況兼此數者。而其他負犯情節之萬萬叵測者。又不可以一二數乎。禍萌潛滋。而龜賊爲其胚胎。亂逆層生而龜賊爲其根柢。一日不誅。遺一日之患。二日不誅。有二日之憂。此實國人之所共憤。王章之所必加。而九年海島。喙息自如。三司論啓。兪音久靳。君綱之姑息。國威之屑越。已無餘地。不意陸地移配之命。遽下霈澤旁流之時。乍允之臺啓。徒成文具。難貰之極罪。漸就惟輕。噫。八議之法。豈可施於劇逆。三尺之律。豈可屈於私恩耶。群下之力爭。凡幾日矣。成命還收。尙復邈然。論以國法。誠極痛心。請還寢黑山島圍籬安置罪人龜柱。羅州牧定配之命。仍令王府。設鞫嚴問。夬正王法。答曰。不允。
정조 9년
大司憲洪檢。大司諫金魯淳。執義李思祚。司諫姜。掌令沈興永朴長卨。持平李永穆鄭觀輝。獻納李勉兢。正言李彦祜柳畊啓曰。澤遂爛熳同參於啓能凶慘不道之謀。而只誅其身。王章已失。輿情未洩。其陰凶情節。其弟萬無不知之理。又況會遂之罪惡。與澤遂一而二。二而一也。而忍杖不服。遽有酌處之命。有乖獄體。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。李觀源。以啓能之壻。兼有師生之義。啓能凶慘不道之謀。決無不知之理。而以蒙騃爲敎。遽然酌處。有怪獄體。請還寢李觀源定配之命。更令王府。設鞫得情。噫嘻。痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故。置而不論哉。論其平日罪犯。則陰樹逆種。密倡凶論。慫慂恒簡。爲渠羽翼。糾結厚獜。自作窩主。待國洞執命之日。擬占台府。當李潭秉銓之時。把弄朝權。且以醴酒之說。大北之論。肆然脅持。百計嘗試。倡爲追崇之說。恐動儕流。沮遏代聽之逆。皆其部曲。則亂本凶圖。甚於耇輝師興。究其情節。已是萬戮猶輕。而及夫賊吉之招出後。凶言逆情。尤極綻露無餘矣。噫。癸亥反正之說。太甲桐宮之言。推戴逆穳之謀。某也爲大將。某也爲吏判。某也爲閫帥等說。爛熳於前後諸賊之供。而妖任埋凶之計。究其本則能賊也。逆範懷刃之凶。究其本則能賊也。特以凶頑之故。忍杖徑斃。王章未伸。擧國同憤。今以渠之招辭觀之。雖優爲謀逆。以不少之人。何可遽然承服。又以爲如欲殺之。則速出斬之等語。肆然發惡。而且太甲桐宮之說。果與諸賊。一席酬酢於展開書傳。講其文義云者。與相吉澤遂之招。若合符契。卽此一節。乃渠之結案。旣已遲晩後物故。則不可以未及結案置之。請遲晩後物故罪人啓能。亟施孥籍之典。啓能趾海等諸賊。窮凶極惡。自有天地以來所未有者。而限以國法。賊能未施孥戮。賊趾兄弟。猶貸其凶種之稚少者。梟種稍長。安知不更肆獍惡。如範吉等所爲者耶。法令有限。而事變無窮。常事守法。處變貴權。從古聖賢。不能無義起者。所以善處變於法外之意。得其時中之權也。今殿下。以自我防之。自我啓之。爲持難之端。其防也。固是守法之常也。其啓也。豈非處變之權。而一向膠守。不卽處分。則豈不有欠於懲亂逆防後患之大經大法耶。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。煥億之罪。可勝誅哉。性旣妖邪。行且陰譎。勢之所在。甘心附賊。利之所在。不憚賣叔。手勢倏忽。設施陰巧。或有議論之相通。則甘爲紹介於國榮。或有謀計之排布。則一聽國榮之指揮。當國榮沮遏大計之日。四字凶言之疏。受之於國榮者。煥億是已。傳之於德相者。煥億是已。論其負犯。實有浮於德相。而況其疏草初本下語。尤極凶慘。有倍於四字者乎。及其罪惡彰露之日。渠生漫漶彌縫之計。註釋四字。誑惑群心。勸其疏擧之說。旣發於湖獄諸囚之招。海西群不逞之徒。又從而響應轉相煽動。爲其漸染。以至前日澤白。今日仁京之窮凶劇逆。腸肚相連。脈絡相貫。若論其根柢窩窟。一則煥億。二則煥億。昨日嚴訊之下。抵賴不服者。究厥情狀。萬萬巧惡。不可不嚴加刑訊。一一取服。而半日平問之餘。反下酌處之命。揆以獄體。寧有是理。請亟寢煥億島配之命。仍令王府。加刑得情。快施王章。噫嘻。痛矣。從古亂逆何限。而豈有如夏賊之窮凶極惡哉。語其凶言。則雲海之所不道。論其逆節。則賊鏡之所不爲。見者骨寒。聞者膽掉。實是窮天地亘萬古。所未聞所未有者也。此豈渠一人之所作爲。一時之所做出。和同之類。必有其人。黨與之討。不容少忽。而旣搜之文書。竝皆付丙。未露之端緖。全不究覈。獄體疎虞。寧不寒心。到今追究之道。惟在於親屬奴傔之及時訊鞫。而章疏之請。俱未蒙允。治逆之律。不當如是。請亟令王府。夏賊之親屬奴傔。嚴加訊問。噫嘻。痛矣。亂臣賊子。從古何限。而豈有如夏賊之窮天地亘萬古所未有所未聞之劇逆大變哉。思之膽掉。言之髮豎。環東土含生之倫。莫不沬血飮泣。有食肉寢皮之願。凡爲此賊之支屬者。若使一日留置於天壤之間。則今日廷臣。尙可謂有人理臣分乎。只緣臣等不忠無狀。懲討後時。應行适雲之例。尙且得請於半年之後者。其於復讎討賊之義。自顧慙恧。無以抗顔於人世。而尙幸成命之下。少洩神人之憤。及伏見傳敎之下該府者。有夏賊子女。囚禁待年。斗恒爲奴之命。臣等驚惶抑菀。寧欲溘然。夫緣坐之出繼減等。逆種之待年殄滅。乃指尋常治逆之律文也。今此夏賊。卽是開闢以來所無之逆。其於适璉獜亮之稱兵。鏡虎雲海之凶言。不啻百倍。則古今天下。安有以此賊子女。而有待年與否之可論哉。且斗恒之律。當爲處絞。而止於爲奴。將使此賊之子若姪。偃息地上。忍使臣等共戴一天。不但臣等之痛惋憤鬱。求死不得。應行之典。一日二日。漸至稽緩。揆以王章天討。亦豈不萬萬太寬哉。請亟寢夏賊子女待年用法及斗恒爲奴之命。仍令王府。劃卽正法。少洩一國臣民之憤。答曰。不允。
정조 9년
持平鄭觀輝啓曰。妖宦壽賢之締結一種嗜利之凶徒。爛熳和通之狀。渠旣明白納招。則豈可一日容貸於覆載之間乎。今此酌處之命。雖出好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從而和之。交口讚引。噫嘻。痛矣。先大王朝。十三年不着帽。而始仕於殿下。欲展蘊抱之說。尤極萬萬凶慘。且莫重義理。依托怪鬼輩。欲售疑亂之計者。究厥心腸。與德師載翰。一串貫來者也。不仕於先大王朝者。卽先大王之逆臣。卽先大王之逆臣。卽殿下之逆臣。豈可一刻容息於覆載之間。而展謫以來。少不畏縮。乃敢聚會學徒。通接官隷。至登繡啓。大臣筵白。雖卽移配絶島。而經年爭執。尙逭王章。窮凶之節。無以嚴覈。辭賊之徒。無所懲畏。請大靜縣定配罪人聖中。亟令王府。設鞫嚴問。期於得情。快正王法。瑩中之附麗凶逆。擧世共知。而乙未冬相臣一疏。實關宗社大計。則伊時禍機。迫在呼吸。而瑩中身爲憲長。敢以未詳知深文等說。顧護凶賊。欲售包藏之心。幸賴先大王日月之明。燭其情狀。至以能猾爲敎。則捨命樂禍之凶。已著於當日而無餘矣。顯忠之典。旣施於其時承宣。則護逆之律。不可荐棘而止。請薪智島荐棘罪人瑩中。設鞫嚴問。快施當律。噫。國榮之罪。可勝誅哉。聖上之倚毗何如。恩造何如。而乃敢貪天爲己。恃功自恣。彌天之罪。難貰之惡。實不勝指屈而枚擧也。禍福在手。權傾人主。淵膝惟意。鉗制朝紳。八方爭輸貨賄。百官多出門下。上以累聖上則哲之明。下以亂一初淸明之治。擧國臣民。莫不扼腕切齒。而此在渠猶屬細故耳。噫。宗社大計。莫急於廣儲嗣一事。則爲今日臣子者。孰無憂歎顒望之心。而惟彼國榮。敢以顔面勢力等語。肆然於章奏之間。又以此事不可再擧之說。咆喝於公坐之中。略無顧忌。眩亂聽聞。暗地排布。唯恐陰謀之不售。籍重儒名。至有凶疏之製給。其所以沮遏大計。陰蓄異圖者。究厥心腸。萬萬凶慝。肆市之典。未足以洩神人之憤。而顯戮未加。陰誅先及。臥死牖下。王章未伸。古今天下。寧有是理耶。揆以邦憲。決不可以物故。置而不論。請物故罪人國榮。亟施孥籍之典。煥九卽一戴頭之逆孼。以德相爲叔。以煥億爲弟。凶頑之性。自來伎倆。妖譎之習。爲世指目。一自今番諸獄之出。貞采之逆節路脈。咸湊於渠身。德相之凶言註釋。莫諱於訊庭。窮凶情節。綻露無餘。而惟我聖上。過推好生之德。姑置島配之典。渠於生出獄門之後。若有一分嚴畏之心。固當捧頭趲程之不暇。而乃反符同羅卒。遲回中路。交通書札。求覓衣服。甚至於咆喝邑吏。雇人使喚。迂路作行。惟意所欲。噫嘻。痛矣。從古鞫囚何限。而豈有若此賊之放恣獰頑。全無忌憚者乎。以此推之。則渠之平日。梟腸狼性。眼無國法之狀。尤自難掩。此而置之。則亂賊益復跳踉。凶徒將無懲畏。窮覈鋤治。不容少緩。而拿來拘囚。尙未一問。遽有酌處之命。雖因臺啓。不卽發配。而其窮凶情節。決不可仍因不問。請捕廳罪人煥九。亟令王府。嚴加鞫問。快正典刑。李魯春之罪。可勝誅哉。當夏賊居銓之日。挺身出氣。扶護汲引。惟恐見枳者。卽一尹得孚。則一自夏賊逆變之後。苟有一分秉彝之心者。纔說尹得孚三字。固當懍然驚心。深惡痛絶之不暇。而噫彼魯春。抑何心腸。投疏附麗。極意營護。營護之不足。至於奬詡。又從以掇拾夏賊之話頭。要作化身之左契。網打之圖。立幟之計。究其旨意。萬萬叵測。卽其現發之跡。已難免於黨與之誅。則渠之鬼蜮之狀。反覆之態。猶是薄物細故。自此以後。世道乖亂。義理晦塞。誠恐難言之憂。迫在朝夕。思之及此。不覺心寒。雖然。此豈一魯春所自辦哉。實由於近日以來。隄防漸弛。人心陷溺。乘機跳踉。寔繁有徒。慫慂指使。必有其人。苟欲鋤治其根本。打破其窩窟。則惟有嚴覈魯春。得其眞贓。以爲明正典刑。遏絶亂萌之圖。而不意究覈之前。遽有酌處之命。此固出於我聖上。不治而治。欲竝生哉之至仁盛意。而有義理然後有國家。有國家然後有搢紳。今以搢紳之墊溺爲憂。而曲加涵貸於情狀已綻之魯春。使醜類凶徒。無所懲畏。則將不知復出幾箇魯春。寧不大可懼哉。金吾執法之請。實出共公之論。而未蒙允從。群情愈菀。不意向者保放之命。遽出於特軫瘦斃之意。繼以有促令發配之音。噫嘻。此何事也。此何擧也。負犯何等至重。關係何等不輕。而未及窮覈。遽爾酌處。揆以邦憲。寧有是哉。請亟寢李魯春島配之命。仍令王府。還囚南間。設鞫嚴問。期於得情。尹得孚之右袒凶逆。背馳國是。其所負犯。本自難貰。夏賊居銓之日。挺身極力。必欲角勝公議。通擬淸塗者。專在於得孚。則其平日言議之綢繆。氣機之關通。推此可知。及其復除臺職。投進一疏。傳襲夏賊之口氣。擠陷國邊之諸臣。設心遣辭。昭不可掩。及夫夏賊爲萬古所無之劇賊。則黨與之誅。宜先得孚。而天網太恢。王章久屈。輿情愈激。以至李魯春事出。則不惟不爲斥絶。乃敢肆然營護。極意奬詡。旨意語脈。如印一本。其跳踉無忌。胡至於此。此而置之。義理晦塞。禍源未杜。難言之慮。不知至於何境。請尹得孚。嚴鞫得情。答曰。不允。
정조 9년
正言柳畊啓曰。大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。設鞫嚴問。依律處斷。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得。亟命王府。設鞫得情。快正王法。噫嘻。痛矣。聖中之罪。可勝誅哉。倡邪說而作爲窩主。結凶徒而交相吹噓。暗地綢繆。設計妖凶。至於先大王朝。十三年不着帽。而始仕於殿下。欲展蘊抱之說。尤極萬萬凶慘。究厥心腸。實與德師載翰輩。一串貫來者也。情迹旣露。負犯至重。決不可一刻容貸。而況渠居謫以來。不思畏縮。乃敢聚會學徒。通接官隷。至登繡啓。大臣筵白。雖卽移配絶島。而久逭王章。輿情益激。請大靜縣定配罪人聖中。亟令王府。設鞫嚴問。期於得情。快正王法。罪人克觀克泰。以妖任之同氣。凶謀逆節。爛熳同參。而嚴訊之下。抵賴不服。未克究覈。只施應坐之律。定配罪人萬赫。以逆能之私人。往來逆澤。綢繆情節。綻露無餘。而未及承款。遽有酌處之命。王章未伸。輿情莫洩。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。恒烈善海。何等凶逆。而其兄弟子姪。晏然在家。無異平人。治逆不嚴。防患太疎。厚謙逆節。萬古所無。而時謙等。以逆厚之同産。偃處近郊。尙未施當律。輿情憂憤。去而益甚。請恒善支屬。亟命散配。時謙兄弟。竝投絶島。以嚴隄防。乙未冬相臣之疏。實關宗社之大計。凡有血氣者。孰不知出於忠赤。而身爲憲長。顧護凶逆。敢以深文等說。欲售包藏之心。幸賴至明之天。得無不測之危。而至今思之。心骨俱寒。論其負犯。附麗凶黨。猶屬細故。豈可以荐棘而止哉。請荐棘罪人瑩中。亟令王府。設鞫嚴問。快施當律。噫嘻。痛矣。朴宗集之罪。可勝誅哉。渠以乙未罷榜之人。緣於憑覈之無路。尙稽邦憲之亟加。而至於擅刪日記。漫漶義理。其跡至妖。其計叵測。科事之外。不可不一問。請巨濟府絶島安置罪人朴宗集。亟令王府。拿鞫得情。施以當律。逆賊尙魯。卽是千萬古所未有之劇賊。而孥戮之典。旣施旋寢。噫。此賊之未伏王章。徑自隕斃。已極神人之憤矣。假使此賊。頑然尙在。則千剮萬斫。不足以懲其罪。孥之戮之。在法當然。凡係祖宗朝金科玉條。猶或隨時變通。則今此追孥之禁。自近年斷然定行。守之太固。致使應行之律。不得施於此賊。萬有一日後惡逆之如尙魯窮凶者。抵賴不服。頑忍徑斃。則孥戮之法。其將不施乎。罪在罔赦。事關後弊。請逆賊尙魯。亟施孥戮之典。噫。以國榮之亘萬古所無之窮凶劇逆。而得保首領。臥斃牖下。朝廷之刑政紊矣。國人之憤菀深矣。古今天下。寧有是耶。噫嘻。痛矣。國榮貪天爲己之罪。恃寵自恣之惡。屈指而不可枚擧。罄竹而難以盡書。四載之間。世道陷溺。人心醉狂。皆不出國榮之一圈套。及渠黜退之後。公車沓臻之言。聲罪無餘。而最是沮遏大計一事。卽千古權奸。所未有之凶謀逆節。而至若手製凶疏。頤使德相爲表裏和應之計者。雖千刳萬剔。未足以正其罪之萬一。且渠告退之日。其所引洛誥首章一句語。卽不道之亂言。劇逆之斷案。惟此一言。乃是千古所無之凶逆也。以凶卓之罪。只施放還之律。以逆敦之惡。尙稽跪斬之典。如此而王法何以行乎。亂賊何以懼乎。到今輿憤之少洩者。惟在於亟施大逆之律。而徒緣其身之徑斃。未擧應律之極律。然則耇輝。何以有追施之律。尙能何以有追施之請乎。如此亘古亘今。極凶極惡之逆。決不可以常例論。請物故罪人國榮。亟施孥籍之典。夢獜卽逆澤之食主人也。澤徵之陰謀凶計。夢獜無不與知。而至於今番凶疏。受其立草。字字呼寫。見其中旨意之凶慘。爲澤徵慮之。而酬酢之言。極其陰祕。及夫就鞫之時。最中叔姪。與澤徵綢繆之狀。雖發其端。半吐半呑。終不直告。致使逆獄肯綮。不得明覈。而遽然酌處。崔鍾岳。卽有白之女壻也。其人極爲陰譎。其供亦甚閃忽。袖凶疏而質問於金養淳。看朝紙而論難於鄭聖休。且於構進凶疏之日。倩人繕寫。借隷投呈。爲有白效力者。靡不用極。其與聞凶疏。爛熳相議之跡。昭不可掩。而敢生粧撰之計。欲免同情之律。嚴覈得實。有不可緩。而遽然酌處。鄭聖休。卽有喆之妻娚也。以切姻之故。與有白親密。採取僻文倡和之凶論。而激動有白之說。已發於鍾岳之招。且其共看朝紙。迭言不敢言之事。及其對質之時。語多見屈。跡甚可疑。而特以年老之故。未及究竟。遽命白放。今此三囚之干連於逆獄者。非比尋常。而纔經平問。同時酌決。王法太寬。輿情益菀。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。樂彬。本以妖慝之物。加以凶悖之行。目不識丁。而濫竊科第。慾甚充壑。而猥叨藩寄。以賊榮爲姪。而藉其餘焰。以凶純爲兄。而濟以同惡。其貪饕不法。兜攬威權之罪。在渠猶屬薄物細故。而至於沮遏大策。卽渠家叔姪通天之大罪。暗地綢繆。公肆沮戲者。論其情跡。厥罪猶均。而榮旣先斃。情節未究。則今此究覈之道。惟在樂彬。當初薄竄。不過懲貪之政。王章久屈。輿憤益激。而況今澤白兩逆。情節盡露之後。拔根治本之道。尤不容少緩。請甲山府竄配罪人樂彬。亟令王府。設鞫嚴問。施以當律。噫嘻。痛矣。煥程煥周煥九。卽劇逆德相之子若姪也。以德相之窮凶極惡。爲諸賊之窩窟根柢。而不加一次之刑。不捧一字之供。終至徑斃於囹圄。其盤問究覈之道。惟在於煥程煥周。而今乃一不嚴訊。遽然酌配。揆以獄體。未免失之太寬。而況德賊孥籍之啓。今方期於準請。則當施應坐一律。尤豈可輕先發配乎。煥周雖已物故。煥九方囚捕廳。請還寢煥程發配之命。仍令王府。竝囚煥程煥九。嚴訊取服。各施當律。噫嘻。世敎隳壞。人心波蕩。義理湮晦。隄防凌夷。凶醜糾結。殊塗同貫。換面迭出。乘機逞惡。百計醞釀。一辭煽動。至於今番李魯春之疏出而極矣。旨意陰祕。筆勢閃弄。假托自引之章。暗售背馳之計。千億化身。爲鬼如蜮。尹得孚之營護凶逆。爭抗國論。及夫夏賊之居銓也。首先扶奬。必欲甄拔之人。未伏黨與之律。尙激輿儓之憤。則苟有一分秉彝之心者。孰敢於夏賊逆變之後。伸救夏賊之徒黨。甘爲夏賊之後殿。而乃敢恣意伸救。至以擬律之過當。謂非本心。末又掇拾夏賊之口氣。滿紙劻勷。網打朝紳。究厥心腸。將欲何爲。惟當嚴鞫窮詰。其所慫慂指使之人。一竝鋤治。禍本永祛。國是底定。而日昨島配之命。雖出於我聖上鎭安之盛德。若不大加懲創。則龍蛇之徒。無以戢畏。窩窟之固。難以打破。將不知生出幾箇魯春。一部明義。無地可讀。朝象之寧靖無期。凶徒之滋蔓必至。嚴鞫之請。尙未蒙允。已極輿憤之抑鬱。而不意向者。特軫瘦斃之慮。遽下保放之命。繼以促令發配。有若尋常竄謫者然。酌配揆以獄體。萬萬乖當。請特寢李魯春島配之命。仍令王府。還囚南間。設鞫嚴問。期於得情。噫嘻。尹得孚。自來力扶凶逆。背馳國是。詿誤人心。疑亂世道。則其所負犯。已不可容誅。而夏賊居銓之日。首先汲引。角勝公議。必欲通擬華顯而後已。其所聲氣之流通。言議之沕合。昭不可掩。而今夏一疏。踏襲夏賊之口氣。擠陷國邊之諸臣。造意叵測。遣辭陰慘。則及夫夏賊逆變之出。而渠尙逭黨輿之誅。已是失刑之大者。而一種怪鬼之輩。不惟不爲斥絶。乃敢肆發營護之言。極口奬詡。甘爲後殿。義理轉益斁晦。凶論無以止熄。王章久屈。輿憤愈激。請尹得孚。亟令王府。嚴鞫得情。答曰。不允。
정조 9년
敎中外大小臣僚耆老軍民閑良人等書。王若曰。仰漸海之鴻化。誠拱北辰。宣自天之鳳綸。恩覃東士。爰播亶誥。式遵彝章。竊惟皇朝五十載丕治。實際中州千一期熙運。九宇寧謐。囿生靈於壽域春臺。萬國率從。集玉帛於梯山航海。寶籌歷年之綿遠。在古罕聞。偉烈景福之兼隆。於今始覩。屬大邦載擧於賀禮。而陪臣亦參於盛儀。四海頌聲。均萬民蹈舞之悃。千叟法宴。彰一代壽考之休。逮玆軺車之言旋。用推霈澤之遠曁。俾比例於內服。爰頒紫泥之封。念貽弊於偏邦。仍寢玉節之使。恩溢寰域。旣承渙發之音。慶同邇遐。寧靳滌蕩之典。自本月十七日昧爽以前。除謀反大逆謀叛。子孫謀殺毆罵祖父母父母。妻妾謀殺夫。奴婢謀殺主。謀故殺人。魘魅蠱毒。關係國家綱常。贓汚强竊盜外。雜犯死罪以下。徒流付處安置充軍。已至配所。未至配所。已發覺。未發覺。已決正。未決正。咸宥除之。敢以宥旨前事。相告言者。以其罪罪之。在官者各加一資。資窮者代加。於戲。導和氣之藹藹。春陽載回。噓品物之熙熙。惠澤旁達。故玆敎示。想宜知悉。大提學吳載純製進
정조 9년
乙巳三月十七日辰時。上御重熙堂。軍士房承旨入侍時。右承旨趙興鎭。記事官朴能源李崑秀尹行任。以次進伏訖。上曰。使臣入來乎。興鎭曰。俄聞已入南大門矣。上曰。注書出去。使臣入闕與否。知入。可也。賤臣承命出問。以已爲入闕之意。回奏。上曰。行禮與否。知入。可也。賤臣出問還奏曰。今方行禮云矣。上命司謁。受勅書以來。賞賜諸物。亦令入之。又命兼春秋入侍。金鳳顯進伏。上曰。罪人上闕事。分付。鳳顯出傳。上曰。今日殿座時。以入直擧行。百官加下批政事。當日爲之之意。分付。可也。鳳顯承命出傳。仍命退。諸臣以次退出。
정조 9년
乙巳三月十七日巳時。上御誠正閣。冬至正副使入侍時。正使李徽之。副使姜世晃。同副承旨李集斗。假注書李敬五。記事官李崑秀尹行任。以次進伏訖。徽之進前曰。逖違天陛。其間聖體。若何。上曰。一樣矣。徽之曰。王大妃殿氣候。若何。上曰。一樣矣。徽之曰。惠慶宮氣候。若何。上曰。一樣矣。徽之曰。世子宮凡節。近復。何如。上曰。連爲好在矣。卿等之萬里行役。無事往返。誠爲喜幸。且見神觀。猶勝於前日。大抵筋力强旺之致矣。徽之曰。寢食亦勝於昔。莫非王靈攸曁矣。上曰。在彼接待甚款。亦可謂晩來壯觀矣。徽之曰。朝賀拜禮時。賜杖仗之。此亦出於常格矣。上曰。今日適値訊囚。未能長語。卿等勿參坐退休。可也。徽之曰。亂逆層生。前所罕聞。世道之寧靖無期。誠非細憂矣。上命退。諸臣以次退出。
정조 9년
乙巳三月十七日巳時。上御肅章門。親鞫入侍時。領敦寧鄭存謙。領議政徐命善。左議政洪樂性。判府事李福源金熤。判義禁金鍾秀。知義禁徐有隣李在簡。同義禁金尙集。刑房承旨李得臣。別問事郞廳校理趙弘鎭。副修撰兪漢敬。副司果金啓洛。校理申耆。副司果李翼晉。吏曹正郞趙濟魯。副司果曺允大。兵曹正郞徐美修。文書都事朴吉源兪漢綗。刑房都事李永瑗鄭東輔。大司憲洪檢。大司諫金魯淳。執義李思祚。司諫姜。掌令朴長卨沈興永。持平李永穆鄭觀輝。獻納李勉兢。正言李彦祜柳畊。行都承旨李致中。右承旨趙興鎭。左副承旨李祖承。右副承旨洪仁浩。同副承旨李集斗。記事官朴能源。假注書李敬五。記事官金鳳顯尹行任。事變假注書洪義浩。二提學吳載純。檢校直提學徐有防。二直提學朴祐源。檢校直閣金載瓚徐龍輔鄭東浚。待敎李崑秀。以次侍立訖。上具翼善冠衮龍袍。乘輿出協陽門。詣肅章門。陞御座。上曰。親鞫有命。而許多問郞。無一人待令。極爲駭然。仍命書榻敎曰。未及待令問郞。事過後拿處。又下敎曰。委官以下。金吾諸堂。亦不待令耶。存謙等進前曰。連日勞動。聖體。若何。上曰。一樣矣。上曰。俄以問郞事。有所下敎。而卿等旣在統率之地。昨日庭鞫。無一究覈之端緖。只謄福榮荒亂之招。致使予有今日臨門之擧。而殿座已久。卿等又不趁卽來待。此何事體。誠甚慨然矣。存謙等。逬出環衛之外。上命書傳敎曰。今日殿座時。別雲劍外。皆以入直擧行。雲寶劍置之。禁軍亦以入直侍衛。環衛軍兵。依向日下敎。亦以入直軍兵擧行。又命諸禁堂進前。鍾秀等進伏。上曰。連日親鞫。爲悶軍兵之勞苦。昨命以庭鞫擧行。則卿等不善盤覈。反有當問而不問者。是豈可曰獄體。今日則各別淬礪。期於窮覈。可也。鍾秀曰。聖敎之下。益覺臣等溺職之罪。而大體今番獄事。多有當發捕而不發捕者。此所以獄事之不成體段也。有隣在簡等曰。今日則福榮與李瑓。不可不加刑嚴問。李奎運李光殷。累出賊招。宜亟發捕。樂彬則福榮逆謀。萬無不知之理。斗恒則恭賊出後。尤宜査問其同情。臣等愚見。則諸罪人發捕。誠爲急務矣。尙集曰。及此斗恭伏法之前。斗恒究問。斷不可已也。上曰。夏賊支屬之殄滅無遺。何惜之有。但獄體條件各異。爲先以三道起兵事。究覈得情。宜矣。檢等進前曰。罪人福榮之謀逆情節。已盡綻露於諸賊之招。而連三道締結。指日擧事。數萬金捐財。綢繆聚黨。陰謀祕計。無不與賊衡酬酢。凶言悖說。亦皆與衡賊問答。跡若泥獸。昭不可掩。而就捕幾日。尙不加一刑。揆以獄體。寧有是哉。渠以罪人樂純之子。凶賊國榮之從弟。平時怨國。不言可知。而若有一分秉彝之心。則自聞衡賊窮凶叵測之說。固當卽地斥絶之不暇。而乃反如前親密。依舊和應。以河東而爲巢窟。行錢貨而作物主。跡此數事。無非渠之斷案。亟加嚴訊。窮覈得情。斷不可已也。至於李光殷。初旣緊出於福榮之招。則鞫體所在。不可不一問。況以福榮之切姻。每當衡賊之來。爲福榮聚會謀議之所。則光殷便是都家主人。其凶謀逆節。萬無不聞不知之理。發捕光殷。有不容少緩也。上曰。李光殷則聞是福榮之欲殺者云。今以出於福榮之口。遽然發捕。事甚如何矣。且獄事。姑未究竟。臺諫所懷。不當以擧條啓下。只以筵說錄之。可也。得臣。以大臣待命啓辭讀奏。上曰。勿待命事。遣史官傳諭。仍傳命召于左議政。能源承命出傳還奏曰。大臣俱在金吾門外。而不爲入來矣。上曰。傳命未瑩。注書事駭然矣。仍命書榻敎曰。注書朴能源拿處。上曰。旣是親鞫。則委官雖未及入來。禁堂可以承命發問。諸罪人當問者。以次發問。可也。上曰。金吾皁隷。亦多勞苦。假羅將及刑曹牌頭。使之間間交替。可也。上曰。罪人李瑓上之。問目供辭。見事變日記存謙等。還入進伏。上曰。罪人瑓。姑爲下幕。罪人洋海上之。問目供辭。見事變日記上曰。罪人福榮上之。問目供辭。見事變日記上曰。大臣及禁堂進前。今番獄事。予非緩治而然也。洋海則至妖至毒。福榮則虛謊詬。若從其口之所出。而一一發捕。則其豈成說乎。卿等亦諒此狀。務得獄體。可也。存謙等曰。聖意所在。臣等亦豈不仰揣。而無論畢竟之如何。緊發於賊招者。終不發捕。則其在獄體。萬萬疎虞矣。上曰。文光謙上之。問目供辭。見事變日記上曰。罪人李㻋上之。問目供辭。見事變日記上曰。李㻋則待瑮之伏法。當用應坐之律。今無可問之端。姑爲解枷保放。可也。上曰。罪人李瑓上之。問目供辭。見事變日記上曰。瑓則刑訊之下。雖不直招。瑮之應坐。與㻋無異。亦爲保放。可也。命善等曰。㻋與瑓。旣是瑮賊之兄弟。則決不可遽然保放矣。鍾秀等。迭請還收㻋瑓保放之敎。上曰。姑命保放。意有在矣。若有緊關於獄情者。予何所惜於此輩乎。檢曰。逆變何限。而其窮凶情節。豈有如賊瑮之叵測者乎。罪人李㻋。非但緊出於賊招。以賊瑮之兄。謀逆節次。其敢曰在家不知。而一番盤問。遽爾保放。獄體所在。豈容如是。亟寢成命。嚴覈得情。有不可已也。思祚曰。賊瑮之親兄。特命保放。則此無異於全釋。來頭獄情。實無究覈之道矣。勉兢曰。俄者下敎。至及於桂坊任使之事。非但保放之爲失刑。重辟不可以私恩低仰。甚非所以重獄體之道。伏望還收成命焉。觀輝曰。今此保放之命。大乖獄體。加刑期於得情。好矣。檢等又曰。俄者罪人李㻋處。所下處分。已是失之太寬。而至於㻋之弟瑓。雖以渠所供言之。因河東人之來。始問委折於其弟瑮而因瑮賊。所答之不分明。待衡賊之來見。更欲詳問云者。全不近似。固當嚴訊取服。而竝與其兄㻋。一體保放。揆以鞫體。尤是失刑之大者。亟寢㻋瑓保放之命。仍竝嚴覈得情。區區之望也。上曰。俄已悉諭於大臣禁堂矣。有防曰。判書李命植。參議金宇鎭。俱以病不來。小臣獨政未安。何以爲之。敢稟。上曰。仍爲之。出擧條得臣曰。頒赦後。金吾赦單子。所當修整以入而判義禁金鍾秀。謂有情勢。特敎申飭之下。屢度催促。終不擧行。事體所在。誠甚未安。推考警責。何如。上曰。從重推考。各別申飭。斯速擧行。可也。出擧條命書傳敎曰。罪人拿來間。親鞫姑罷。上乘輿。由協陽門還內。諸臣以次退出。
정조 9년
乙巳三月十七日申時。上御誠正閣。右副承旨入侍時。右副承旨洪仁浩。假注書李敬五。記事官李崑秀尹行任。以次進伏訖。上命書傳敎曰。吏兵批歲抄點下者。依例分等捧傳旨。又命書傳敎曰。侍衛軍兵。近來連日勞苦。再明日望拜禮時。別雲劍外侍衛。只以入直擧行。挾輦軍。以弘化門入直軍六十名出用。槍劍軍及儀仗置之。仍命退。承史以次退出。
정조 9년
行都承旨李致中齋宿。行左承旨李得臣齋宿。右承旨趙興鎭齋宿。左副承旨李祖承齋宿。右副承旨洪仁浩齋直。同副承旨李集斗齋直。注書朴能源病一員未差。假注書韓興裕齋宿李敬五齋直。事變假注書洪義浩仕。
정조 9년
李集斗啓曰。明日望拜禮時。闕字牌爐盒。當爲奉來。門路以何處爲之乎。敢稟。傳曰。依例爲之。
정조 9년
李集斗啓曰。明日望拜禮時。九卿當爲進參。而左參贊尹東暹病不進。卽爲牌招。以爲淸齋之地。何如。傳曰。允。
정조 9년
傳于李祖承曰。左副承旨與提調入侍。
정조 9년
備忘記。景慕宮胎室加封工役順成。以予小子追慕之誠。凡係賞典。豈循前例。觀象監提調洪良浩。今番則旣兼書標官及繕工提調之任。效勞甚多。監役官兼都差使員豐基郡守李大永。以地方官。兼管兩役。卽初有之擧。參下監役。例皆陞品。況四品職乎。倂加資。監役官傳香官奏時官副司果安思彦。各役兼管。係是無例。且考前例。皆有相當職除授之命。今番豈可承傳而已。善地察訪監牧官中。今日政擬入。浮石都差使員榮川郡守鄭來鼎陞敍。員役工匠等。比常例倍數施賞事。分付戶曹。鄕看役將校。令道伯拔例陞差後狀聞。吏隷工匠等。亦令比常例倍數施賞事。下諭。
정조 9년
傳于李集斗曰。禮房承旨入侍。
정조 9년
傳于李致中曰。政官牌招開政。
정조 9년
李致中。以吏批言啓曰。豐基郡守李大永。加資事。命下矣。雖已資窮。未經準職。何以爲之。敢啓。傳曰。加資。今日政下批。
정조 9년
有政。吏批。判書李命植。參判徐有防進。參議金宇鎭牌不進。行都承旨李致中進。以李翊永爲刑曹佐郞。趙濟魯爲東學敎授。司直洪良浩。今加正憲。加資事。承傳。豐基郡守李大永。今加通政。加資事。承傳。
정조 9년
兵批。判書趙時俊進。參判李文源病。參議安聖彬病。參知柳誼入直進。右承旨趙興鎭進。副護軍許𡨶。以安思彦爲順天監牧官。
정조 9년
傳于趙興鎭曰。軍士房承旨入侍。
정조 9년
趙興鎭。以備邊司言啓曰。以冬至使馳啓上諭謄本。傳曰。以此抄出上諭禮部咨觀之。此後冬至正朝聖節及如千叟宴等別例賀謝。我國自當具方物入送。入送後。亦當不爲移準。但賞物比前優數矣。然則回咨。當以此意稱謝。卿等之解看上諭。亦如予意乎。有司堂上。往復大臣。仍又詳問譯院解事人。詳考槐院謄錄冊。卽爲論理草記事。命下矣。臣等依下敎。輪看上諭謄本。則文字辭意。果如聖敎。仍卽往復于時原任大臣。則亦皆以爲。一如聖敎。回咨撰出時。以此意稱謝。實合事宜云。招問解事譯官。別無他見矣。蓋此皇旨。以移準物種之輾轉存積。特令該衙門收受。仍行優例加賞。此後年貢及千叟宴等曠典外。尋常賀謝奏諸使。只許備具表文。竝停封進貢物。則其所伸謝之擧。便同應行之典。取考槐院謄錄。則在前凡係謝恩事。若別遣使价。則竝表咨一時稱謝。若順付於冬至使。則先以來頭稱謝之意。另修回咨。今亦待使臣回還。於斯二者。更加商量。考據已例。稟旨擧行。何如。傳曰。今則咨文旣已出來。指一稟處。可也。
정조 9년
乙巳三月十八日辰時。上御重熙堂。軍士房承旨入侍時。右承旨趙興鎭。假注書李敬五。記事官李崑秀尹行任。以次進伏訖。上命書榻敎曰。當該承旨推考。原判付勿施。仍命退。承史以次退出。
정조 9년
乙巳三月十八日申時。上御重熙堂。左副承旨與提調入侍時。藥房提調徐有隣。稟事閣臣徐有防。左副承旨李祖承。假注書李敬五。記事官李崑秀尹行任。以次進伏訖。吏曹參判徐有防曰。昨日百官加下批政。中官李元碩。本資乃是嘉善。所當以嘉義啓下。而內侍府下吏。誤以通政來告。至以嘉善啓下。原單子。今方改付標以入。而當初之不能詳報。致此誤錯。不可無警。當該掌務中官。從重推考。下吏令攸司科治。何如。上曰。依爲之。出擧條仍命退。諸臣以次退出。
정조 9년
乙巳三月十八日二更。上御重熙堂。禮房承旨與他承旨入侍時。右承旨趙興鎭。同副承旨李集斗。假注書李敬五。記事官李崑秀尹行任。以次進伏訖。上曰。諸大臣之闕外請對。此何事也。戊申三月十五日之亂。非不時急。而猶於十四日。始得求對矣。況今有甚晷刻切急之事。半夜叩閽。作此駭惑之擧乎。大抵大臣之請對也。若値闕門之下鑰。則或請留門。或請左隻。自是不易之常規。而在朝房。從門隙書送。求對啓辭。此乃曾所未聞之擧。如是而國何以維持乎。卿等旣在具瞻之地。作此等擧措。在其上之予一人。豈不受困於妖凶之輩乎。視古人舟中講學之義。得無愧乎。惜乎。卿等之顚倒至此也。承旨往傳此意于諸大臣。可也。興鎭承命退出。上命書傳敎曰。政院之前無後無之事例。忽地入稟。當該承旨。爲先削職。又命書傳敎曰。今日大臣擧措。惜乎。惜乎。自大臣而顚倒至此。寧欲無言。多少筵敎。已在口傳傳諭。而更思大臣之擧措雖如此。錄事處分傳敎。不無替治之嫌。予豈可反效大臣顚倒之擧。不念敬禮之義。所可惜者。大臣之位也。錄事下敎。姑勿頒布。當該院吏。爲先依初下敎。令該曹具枷杻嚴囚。更待處分。興鎭還奏曰。諸大臣嚴敎之下。求死不得。走伏金吾門外。胥命云矣。上曰。深夜胥命。駭人聽聞。勿待命事。傳諭。仍傳命召。可也。賤臣承命出。仍命退。承史以次退出。
정조 9년
行都承旨李致中坐。行左承旨李得臣坐。右承旨趙興鎭坐直。左副承旨李祖承坐。右副承旨金魯淳坐直。同副承旨李集斗坐。注書朴能源仕一員未差。假注書李敬五仕直。事變假注書洪義浩仕。
정조 9년
李集斗啓曰。來二十一日朝參。取稟。傳曰。停。
정조 9년
大駕詣皇壇入幕次後。奎章閣政院玉堂藥房口傳問安。答曰。知道。
정조 9년
傳于趙興鎭曰。出宮門路。以協陽門爲之。
정조 9년
承旨前望單子入之。金魯淳落點。
정조 9년
以承旨房望。傳于趙興鎭曰。仍。
정조 9년
傳于趙興鎭曰。右副承旨入侍。
정조 9년
李致中啓曰。卽者敦寧府錄事來言。領敦寧府事鄭存謙。罪未蒙勘。進退罔措。自金吾門外。轉向城外云。係是大臣去就。敢啓。傳曰。已諭於時任大臣。安心入城之意。遣史官一體傳諭。
정조 9년
趙興鎭啓曰。卽者中樞府錄事來言。判府事徐命善李徽之李福源金熤。罪未蒙勘。進退罔措。自金虎門外。轉向城外云。係是大臣去就。敢啓。傳曰。已諭於時任大臣。安心入城之意。遣史官一體傳諭。
정조 9년
趙興鎭啓曰。卽者議政府錄事來言。左議政洪樂性。罪未蒙勘。進退罔措。自金虎門外。轉向城外云。仍納命召。何以爲之。敢稟。傳曰。卿等之擧措。當乎否乎。有甚晷刻切急之事。昏夜叩閽。致使瞻聆駭惑。昨日之擧。顚倒極矣。當此鞫獄方張之時。相率出城。不念按査抛置。今日之擧。暇豫甚矣。予於此。莫曉其所以。安心勿辭。卽爲入城事。遣史官傳諭。仍傳命召。
정조 9년
趙興鎭啓曰。左議政洪樂性。又使錄事。來納命召。何以爲之。敢稟。傳曰。遣史官更爲傳授。
정조 9년
春秋館編修官吳錫齡啓曰。臣敬奉聖諭。馳往傳諭于新門外京營庫契議政府左議政洪樂性所住處則以爲。臣有罪未勘。無地措躬。逬出城外。恭俟處分。不意史官。臨宣聖旨。還授命召。至有安心入城之敎。負罪賤臣。何以得此。感惶交中。不知所出。臣昨日之擧。誠知其萬萬顚倒。誨諭之下。無辭自解。至於今日之相率出城。實出於進退路窮。萬不獲已。臣雖無狀。何敢一毫暇豫於沐浴之義哉。威罰未加之前。無非臣席藁待譴之日。反復思惟。轉動無計。辜負恩敎。冞增死罪。且入稟之承宣。至被重譴。請對之臣等。晏然無事。不惟淸朝刑政之輕重失平。在臣廉防。亦豈不有愧於私心乎。此亦臣難進之一端。伏地戰灼。不省攸達云矣。惶恐敢啓。答曰。知道。卿等以承宣處分。爲難安之端。予則以爲過矣。凡大小諸臣之請對也。身造闕中或閤外。然後言送政院。要令轉稟。自是不易之常規。而在朝房從門隙書送。求對啓辭。古有是否。況請對啓辭。例書職姓名。而又以諸大臣之或到或不到。泛說大臣者。又是前所未聞之擧。承宣烏可免譴削之典。承宣自承宣。卿等自卿等。承宣之事。何關於卿等。然卿等旣以此引義。則承宣處分。反汗何妨。承宣削職傳敎。特爲勿施。卿等安心勿待命。仍卽入城事。更遣史官。傳諭于時原任大臣。
정조 9년
金魯淳啓曰。判義禁金鍾秀。知義禁徐有隣李在簡。同義禁金尙集。有稟達事。來詣請對矣。傳曰。入侍。
정조 9년
趙興鎭啓曰。左邊捕盜大將李敬懋。右邊捕盜大將具明謙。有稟達事。來詣請對矣。傳曰。以所懷書入。
정조 9년
春秋館編修官吳錫齡啓曰。臣敬奉聖諭。馳往傳諭于新門外京營庫契領敦寧府事鄭存謙。判中樞府事徐命善李徽之李福源金熤所住處則以爲。臣等有罪未勘。無地措躬。逬出城外。恭俟處分。不意史官。臨宣聖旨。至有安心入城之敎。負罪賤臣。何以得此。聚首感惶。不知所出。臣等昨日之擧。誠知其萬萬顚倒。誨諭之下。無辭自解。至於今日之相率出城。實出於進退路窮。萬不獲已。臣等雖甚無狀。何敢一毫暇豫於沐浴之義哉。威罰未加之前。無非臣等席藁待譴之日。反復思惟。轉動無計。辜負恩敎。冞增死罪。且入稟之承宣。至被重譴。請對之臣等。晏然無事。不惟淸朝刑政之輕重失平。在臣等廉防。亦豈不有愧於私心乎。此亦臣等難進之一端。伏地戰灼。不省攸達云矣。惶恐敢啓。答曰。知道。
정조 9년
趙興鎭。以兵曹言啓曰。今三月二十日。文臣朔試射日次。而當此設鞫之時。有難循例擧行。今姑停止之意。敢啓。傳曰。知道。
정조 9년
領敦寧府事鄭存謙。判中樞府事徐命善李徽之。左議政洪樂性。判中樞府事李福源金熤等疏曰。伏以。臣等俱以萬萬無似之姿。猥廁萬萬不稱之職。尸素久矣。顚錯多矣。雖荷聖度包容。不卽譴黜。每賜假借。而臣等之悚懍恧縮。未嘗食息弛也。昨夜求對之擧。雖出於蒼卒驚憤。未能頃刻按住之致。而上煩丙枕之酬應。下駭中外之聽聞。事欠斟量。跡涉劻勷。誨責荐下。置身無地。走伏金吾。恭俟嚴誅。不意入侍史官。臨宣聖諭。臣等且惶且感。不省攸處。欲仍爲胥命。則更漏已深。非瀆擾之時也。欲徑歸私次。則罪戾未勘。有偃便之懼也。進退維谷。徊徨罔措。而區區處義。更不敢以見職自居。虛縻濫秩。冞增惶赧。窮蹙之極。待曉聯籲。伏乞聖慈。俯垂諒察。先將臣等之職。亟賜刊改。以重名器。仍命有司。嚴勘臣等之罪。以昭法紀。千萬幸甚。臣等無任屛營祈懇之至。答曰。省疏具悉卿等之懇。昨夜卿等擧措。豈但曰煩酬應而駭聽聞乎。卿等疏辭。無或自恕太過耶。昨夜卿等擧措。求之國乘。或有可據者否。方欲出宮行禮。卿等安心勿辭。卽爲入來參班。仍傳曰。此批答。遣史官傳諭。